钦定古今图书集成/方舆汇编/职方典/第1478卷 > 《新平县筑城记》前人
## 钦定古今图书集成/方舆汇编/职方典/第1478卷 > 《新平县筑城记》前人

圣天子尊贤育才而天下化成，治不忘忽，迩不忘远。
轸念滇南边陲万里，百蛮异情，流土咸宁，大畏小怀，
虑周备饬，故维藩维垣，简拔一出于帝心；来咨来茹，
锡命覃敷于士类。是年为嘉靖乙酉四月，维夏，钦命
山西大同府浑源州知州臣鲁钺来守云南之新化，
无知闻，无纪载，沬趄靡所适。乡宦有仕于滇者，往诘
之，因语钺曰：“昔于所历，审知其地也。旧为马龙他郎
甸长官司，今改为直隶省，入流未远，故于文尚遗而
少知闻。其地山高而薄瘴，陋僻而不繁，蠢兹而猾。于
夏惟州无城，会且议焉，曷不往？”于是历险经霜，逾万
数千里，抵会城，谒诸上司，授教令，首告以城事，辞谢
唯谨。既薄嶍峨，披荆棘，踞虎豹，攀虬鹄，又信宿以届。
所止惟山之巅，石磴蚁蚜，径蹊跷踊，无烟火之相望，
无老稚之相迎，无市廛旅闾之集辏，无城郭兵甲之
护持。兀然而特立者，公廨也；索然而散处者，民居也。
钺惊且异，杜曰：“昔也出无闲，入无扄，如履无人之境，
寻垒要塞，冲设关崇，了以为之防，然犹不忘于警也。”
曰：“若是，则城州之议，君知先务矣。”钺尝度时势，召通
把是究是图，佥曰：创之者不遑，继之者不果，以迄于
今，盖有所待也。乃敢上其议于诸上司，均谓曰：“边地
边氓，狼子野心，终莫可测。以蛮戎而字之臣妾，以毡
裘而强之衣冠，驱强食弱肉而啖于滋味之中，麾穴
居野处而囿于范围之内，其性与习均未之适也。无
城郭甲兵，则公私奚以守？懽、忻交通，罔有异同。即日
命官，兼筹协筭，计工费料，上图不负，下图无虚。移文
会议，申复如初。”钺谓曰：“台司经纬，先发之意也；有司
干济，牧守之寄也。朝廷包荒欲尽，未洽之恩也。乃责
成于同知，复督并于知州，悉谕于僚属，各白乃心，以
供厥事。”于是诹吉祭告，出谷易金，募佣偿直。州凡十
二乡，乡分其工，长董其役，仍举乡里所信服者以总
率之。刘木于陵，启土于阜，凿石于阿，以基以筑，为高
十有五尺，为广六尺，而上杀之，茅苫竹比，瓦覆，榱承
为圆，计五百四十丈有奇。乃立四门：曰“东兴”，取东作
方兴之义，启其农事之所以始；曰“西成”，取《西畴》告成
之利，欣其农事之所以终；曰“南薰”，取五弦之歌，鼓斯
民于舜域之中；曰“北拱”，取北辰之喻，瞻旌极于尧天
之表。树其楼于门之颠，扁其名于门之额。若夫工计
有程，而为费不足，则廛地以益之；又不足，则多方设
法以成之。碑以总其纲，碣以列其目。乡分里界，以次
而书；职役姓字，循序而勒。使今之观者有所感，后之
守者有所警，始于丙戌仲冬之首，讫于丁亥孟春之末。诸执事因首领来告于钺曰：“川人不解文字，愿为
之记。”辞再勿获。予惟记者，记其事之所以始，考其功
之所由成，勒之碑石，以备不忘者也。自无怀氏封泰
山，刻石纪功，而后世因之。然功至不忘，岂易然哉？如
召伯营谢、山甫城齐、《春秋》诸侯城邢之类，当时书之，
后世诵之，而甚至堕泪者，其功与德概可知也。慨夫
后之人营记未成而厥功已隳，或既作而复毁，或随
立而随仆，则其功岂古人之所谓功，而不忘岂前人
之所谓不忘耶？要必见孺子入井而匍匐往救之，如
《孟子》所云“拮据捋荼，绸缪牖户”，如《诗》人所云，“其操心
诚而为谋远，用力深而成功牢”，其功施于社稷，裨于
国家，泽被斯民，世守而不失斯名，其为功也称而为
之记也不诬，可以继前人之绪而不忘也。杜为工部
之后，创建厥功，与吾侪沐《菁莪》之化有年。万里一堂，
同寅协恭，其将有得于斯乎？愿相与共图之，以副圣
天子抡擢之恩，台司将顺之美，斯民力役之劳。